Wilde skietery in Doornfontein, JHBHoek van Davies- en Rockeystraat in Doornfontein, Johannesburg Foto; Google Maps Een vrou is dood en minstens vyf ander mense, waaronder drie kinders, is Saterdag beseer tydens ŉ skietery in Doornfontein in Johannesburg. “Drie volwassenes en drie kinders is tydens die skietery beseer,” het Santi Steinmann, woordvoerder van Netcare 911, in ŉ verklaring gesê. “Paramedici het dadelik een van die vroue probeer bybring, maar sy is op die toneel dood verklaar.” Een volwassene en een kind is in ŉ kritieke toestand en die ander volwassene en twee kinders het ernstige beserings opgedoen. Die pasiënte is op die toneel behandel voordat hulle na ŉ hospitaal geneem is. Kapt. Doniah Mothutsane, woordvoerder van die polisie, het gesê die skieter het by ŉ woonstelblok in Daviesstraat opgedaag en lukraak begin skiet. Die polisie is steeds op soek na die verdagte. Die motief vir die skietery is nie bekend nie.